CELEX: 32021D1290
Language: bg
Date: 2021-08-02 00:00:00
Title: Решение за изпълнение (EC) 2021/1290 на Комисията от 2 август 2021 година за отлагане на датата на изтичане на срока на одобрението на динатриев тетраборат за употреба в биоциди от продуктов тип 8 (текст от значение за ЕИП)

3.8.2021   
               
               
                  BG
               
               
                  Официален вестник на Европейския съюз
               
               
                  L 279/47
               
            
         РЕШЕНИЕ ЗА ИЗПЪЛНЕНИЕ (EC) 2021/1290 НА КОМИСИЯТА
         от 2 август 2021 година
         за отлагане на датата на изтичане на срока на одобрението на динатриев тетраборат за употреба в биоциди от продуктов тип 8
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     Активното вещество динатриев тетраборат е включено в приложение I към Директива 98/8/ЕО на Европейския парламент и на Съвета (2) за употреба в биоциди от продуктов тип 8 и следователно — съгласно член 86 от Регламент (ЕС) № 528/2012 — се счита за одобрено съгласно посочения регламент, при условие че са спазени спецификациите и условията, определени в приложение I към посочената директива.
                  
               
                     (2)
                  
                  
                     Одобрението на динатриев тетраборат за употреба в биоциди от продуктов тип 8 изтича на 31 август 2021 г. На 28 февруари 2020 г. беше подадено заявление в съответствие с член 13, параграф 1 от Регламент (ЕС) № 528/2012 за подновяване на одобрението на динатриев тетраборат.
                  
               
                     (3)
                  
                  
                     Тъй като динатриев тетраборат е класифицирано като токсично за репродукцията от категория 1B съгласно Регламент (ЕО) № 1272/2008 на Европейския парламент и на Съвета (3), то отговаря на критериите за изключване, посочени в член 5, параграф 1, буква в) от Регламент (ЕС) № 528/2012.
                  
               
                     (4)
                  
                  
                     На 2 юли 2020 г. оценяващият компетентен орган на Нидерландия уведоми Комисията за своето решение в съответствие с член 14, параграф 1 от Регламент (ЕС) № 528/2012, че е необходима пълна оценка на заявлението. Съгласно член 8, параграф 1 от Регламент (ЕС) № 528/2012 оценяващият компетентен орган извършва пълна оценка на заявлението в рамките на 365 дни след неговото валидиране.
                  
               
                     (5)
                  
                  
                     Съгласно член 8, параграф 2 от Регламент (ЕС) № 528/2012 оценяващият компетентен орган може да изиска, когато е уместно, заявителят да предостави достатъчно данни за извършването на оценката. В такъв случай 365-дневният срок временно спира да тече за не повече от общо 180 дни, освен ако е оправдан по-дълъг период на спиране поради естеството на изисканите данни или поради изключителни обстоятелства.
                  
               
                     (6)
                  
                  
                     В съответствие с член 14, параграф 3 от Регламент (ЕС) № 528/2012 в рамките на 270 дни след получаване на препоръката на оценяващия компетентен орган Европейската агенция по химикали („Агенцията“) изготвя становище относно подновяването на одобрението на активното вещество и го представя пред Комисията.
                  
               
                     (7)
                  
                  
                     От изложеното по-горе става ясно, че поради причини извън контрола на заявителя има вероятност срокът на одобрението на динатриев тетраборат за употреба в биоциди от продуктов тип 8 да изтече, преди да бъде взето решение относно подновяването му. Поради това е целесъобразно да се отложи датата на изтичане на срока на одобрението на динатриев тетраборат за употреба в биоциди от продуктов тип 8 за срок, който ще бъде достатъчно дълъг, за да се даде възможност за разглеждане на заявлението. С оглед на сроковете за оценка от страна на оценяващия компетентен орган, за изготвянето и представянето на становище от Агенцията, както и на срока, необходим за вземане на решение дали е изпълнено поне едно от условията, изброени в член 5, параграф 2, първа алинея от Регламент (ЕС) № 528/2012, и дали одобрението на динатриев тетраборат може съответно да бъде подновено, е целесъобразно датата на изтичане на срока на одобрението да бъде отложена до 28 февруари 2024 г.
                  
               
                     (8)
                  
                  
                     С изключение на датата на изтичане на срока на одобрението динатриев тетраборат продължава да бъде одобрен за употреба в биоциди от продуктов тип 8, ако са спазени спецификациите и условията, определени в приложение I към Директива 98/8/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Датата на изтичане на срока на одобрението на динатриев тетраборат за употреба в биоциди от продуктов тип 8 се отлага за 28 февруари 2024 г.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Брюксел на 2 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 167, 27.6.2012 г., стр. 1.
         
            (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
         
            (3)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).